Matovič, Igor, poslanec NR SR (2010-12-01):
Čiže reálny dopad momentálne za súčasného právneho stavu toto opatrenie, alebo ten, tá zmena pohľadu na rodičovský príspevok bude mať efekt pri rodinách do štyroch detí. Na druhej strane už je iba na nás, aby sme následne nabrali odvahu a spoločne, možno teraz, aj s opozíciou sa pozreli naozaj na súčasný systém hmotných dávok, teda dávok v hmotnej núdzi a nabrali odvahu tuná tak isto priniesť nejakú zásluhovosť alebo nejakú formu, ktorá by robila rozdiel medzi rodinou zodpovednou a rodinou nezodpovednou. Ľuďmi, ktorí chcú byť prínosom pre spoločnosť a ľuďmi, ktorí iba chcú možno na tej spoločnosti parazitovať. Čiže ešte raz opakujem, dva návrhy zákonov, jeden zvyšuje rodičovský príspevok o štvrtinu za každé jedno ďalšie dieťa narodené súčasne, čiže v prospech dvojičiek, trojičiek a podobne. A druhý návrh taký, ktorý znižuje rodičovský príspevok, ak sa matka nepostará o to, alebo nezabezpečí cez svojho otca alebo spoločne, aby ostatné deti, ktoré sú školopovinné, chodili riadne do školy. Tento návrh, ako keď zoberiem na určitú skupinu ľudí, ako priznávam, samozrejme, týmto návrhom do tejto skupiny, alebo teda bude sa tento návrh určite dotýkať aj problematickej skupiny, možno niektorých neprispôsobivých občanov a sami vieme, že deti žijúce, hovorím na rovinu, v rómskych osadách, nemajú žiadnu vnútornú motiváciu takú, ako sme mali možno my všetci tuto v tejto sále, chodiť do školy. Takisto nemajú ich rodičia žiadnu motiváciu, aby tie svoje deti do školy posielali, pretože rodičia aj deti vedia, že chodiť do školy je vlastne zabitý čas, lebo tak či tak prácu nenájdem. A keďže táto motivácia samotných detí a rodičov úplne absentuje, je, myslím si, že na nás, aby sme sa správali vlastne zodpovedne a využili sme všetky nástroje, ktorými môžeme tieto deti do školy dostať, lebo myslím si, že každý z nás chápe, že jedna vymeškaná vyučovacia hodina v prípade decka z rómskej osady má výrazne väčšie následky ako jedna vyučovacia hodina možno dieťaťa z rodiny, ktorá si dôležitosť vzdelávania uvedomuje. Sám viem trebárs dobehnúť nejaké dva dni, pre štandardného študenta je niekedy možno problém, myslím si, že dieťa, ktoré nemá žiadnu motiváciu chodiť do školy a neuvedomuje si dôležitosť školy a takisto jeho rodičia, dobehnúť tie dva dni je jednoducho nonsens, ani sa pomaly nedá. Tým pádom aj tých pätnásť navrhovaných hodín vymeškaných mesačne, si myslím, že je dostatočne veľa. Možno niekomu sa to zdá veľa, niekomu málo, ale v prípade týchto detí, v týchto spoločenstvách, tých pätnásť znamená ako možno medzi tými druhými deťmi päťdesiat, možno sto. Čiže má to také isté devastačné účinky, čiže tento návrh, konkrétne zníženie rodičovského príspevku v prípade záškoláctva, sleduje nie to zobrať týmto rodinám z rodičovského príspevku, to nie je cieľom tohto pozmeňovacieho návrhu. Jediným cieľom je dostať tieto deti do školy, keďže si uvedomujeme, že každá jedna hodina, ktorú strávia tieto deti v škole na úkor pobytu niekde na ulici, je určite prínosom pre každého z nás a, samozrejme, v prvom rade pre tieto deti. Takže poprosím vás, aby ste tento pozmeňovací návrh podporili, teraz budem trošku slušnejší aj voči kolegom zo SMER-u, nebudem hovoriť, že skloňte uši a stlačte tlačítka, ale poprosím vás, podľa mňa je to rozumný návrh, skúste ho podporiť. Teraz, aby som naplnil literu zákona, musím celý ten „pozmeňovák“ prečítať. Je to na dve strany, takže budem sa snažiť byť stručný. Návrh poslanca Národnej rady Slovenskej republiky Igora Matoviča, Natálie Blahovej, Eriky Jurinovej na zmenu a doplnenie vládneho návrhu zákona, ktorým sa mení a dopĺňa zákon č. 571/2009 Z. z. o rodičovskom príspevku a o zmene a doplnení niektorých zákonov a o zmene a doplnení zákona č. 561/2008 Z. z. o príspevku na starostlivosť o dieťa a zmene a doplnení niektorých zákonov v znení zákona č. 571/2009 Z. z., parlamentná tlač 111. K čl. I 1. V bode 8 v § 3 ods. 8 písm. a) sa za slová „§ 4 ods. 1“ vkladajú slová „a 2 alebo § 4 ods. 3“. 2. 10. bod znie: 10.V § 4 ods. 2 znie: „(2) Ak oprávnená osoba zabezpečuje riadnu starostlivosť o dve a viac súčasne narodených detí, rodičovský príspevok podľa ods.1 sa zvyšuje o 25 % na každé ďalšie dieťa, ktoré sa narodilo súčasne s dieťaťom podľa § 3 ods. 2. Suma rodičovského príspevku určená podľa prvej vety sa zaokrúhľuje na najbližších desať eurocentov.„. 3. Za 10. bod sa vkladá nový 11. bod, ktorý znie: 11. V § 4 sa za ods. 2 vkladá nový ods. 3, ktorý znie: „(3) Rodičovský príspevok je mesačne 50 % sumy uvedenej v ods. 1 a 2, ak oprávnená osoba nedbá najmenej tri po sebe nasledujúce kalendárne mesiace o riadne plnenie povinnej školskej dochádzky.19)“ Poznámka pod čiarou k odkazu 19)	znie: „§ 5 ods. 11 a 12 zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov. § 19 až 26 zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov.“ Súčasne sa vykoná prečíslovanie bodov 11 až 17. Pokračujem, kde som skončil: „...ďalšieho dieťaťa v jej starostlivosti; rodičovský príspevok sa v tejto sume poskytuje najmenej počas troch kalendárnych mesiacov od prvého dňa kalendárneho mesiaca nasledujúceho po mesiaci, v ktorom škola oznámila úradu práce, sociálnych vecí a rodiny uvedenému v § 5 ods. 1, že oprávnená osoba nedbá najmenej tri po sebe nasledujúce kalendárne mesiace o riadne plnenie povinnej školskej dochádzky ďalšieho dieťaťa v jej starostlivosti. Suma rodičovského príspevku určená podľa prvej vety sa zaokrúhľuje na najbližších desať eurocentov.“ Doterajšie ods. 3 až 7 sa označujú ako ods. 4 až 8. 4. 11. bod a 12. bod znejú: 11. V § 4 ods. 4 sa slová „odseku 2“ nahrádzajú slovami „odsekov 1 a 2 alebo odseku 3“. 12. V § 4 sa vypúšťajú ods. 5 a 6. Doterajšie ods. 7 a 8 sa označujú ako ods. 5 a 6. Poznámky pod čiarou k odkazom 20 a 21 sa vypúšťajú. 4. Za 12. bod sa vkladá nový 13. bod, ktorý znie: 13. V § 4 ods. 6 znie: „(6) Suma rodičovského príspevku uvedená v ods. 1 platná k 31. decembru sa upravuje od 1. januára koeficientom, ktorým sa upravili sumy životného minima podľa osobitného predpisu.23) Upravená suma rodičovského príspevku sa zaokrúhľuje na najbližších desať eurocentov. Sumu rodičovského príspevku ustanoví každoročne opatrenie, ktoré vydá Ministerstvo práce, sociálnych vecí a rodiny Slovenskej republiky a vyhlási jeho úplné znenie zverejnením v Zbierke zákonov Slovenskej republiky najneskôr do 31. decembra.“ Súčasne sa vykoná prečíslovanie bodov 13 až 17. 5. V 13. bode sa slová „vypúšťajú slová „alebo 2“ nahrádzajú slovami „slová „ods. 1 alebo 2“ nahrádzajú slovami „ods. 1 a 2 alebo § 4 ods. 3". 6. Za 13. bod sa vkladá nový 14. bod, ktorý znie: 14. V § 7 sa za ods. 1 vkladá nový ods. 2, ktorý znie: „2) Ak zaniknú dôvody, pre ktoré sa rodičovský príspevok vypláca v sume podľa § 4 ods. 3, suma rodičovského príspevku sa zvýši od kalendárneho mesiaca nasledujúceho po kalendárnom mesiaci, v ktorom dieťa začalo riadne plniť povinnú školskú dochádzku, najskôr po troch mesiacoch nasledujúcich po mesiaci, v ktorom sa rodičovský príspevok začal vyplácať v sume podľa § 4 ods. 3.“ Doterajšie odseky 2 až 7 sa označujú ako odseky 3 až 8. Súčasne sa vykoná prečíslovanie bodov 14 až 17. 7. 14. bod znie: 14. V § 7 ods. 4 písm. c) sa slová „alebo 2“ nahrádzajú slovami „a 2 alebo § 4 ods. 3“. Odôvodnenie: Navrhujeme, aby sa rodičovský príspevok poskytoval v polovičnej výške, ak niektoré zo starších školopovinných detí, ktoré má rodič v starostlivosti, tri po sebe nasledujúce kalendárne mesiace riadne neplní povinnú školskú dochádzku, t. j. v mesiaci vymešká 15 a viac neospravedlnených vyučovacích hodín. Rodičovi sa na nápravu povinnej školskej dochádzky dieťaťa navrhuje ponechať tri mesiace. Cieľom navrhovanej úpravy nie je znižovať výšku rodičovského príspevku, ale využiť hrozbu jeho zníženia na zlepšenie školskej dochádzky detí v starostlivosti rodiča. Tiež navrhujeme vzhľadom na zvýšené výdavky rodičov s viac deťmi, ktoré sa narodili súčasne (dvojičky, trojičky a pod.), zvýšenie sumy rodičovského príspevku o 25 % za každé dieťa a každé ďalšie dieťa narodené súčasne. Pre rok 2011 pri navrhovanej výške rodičovského príspevku 190,10 eura zvýšenie v absolútnom vyjadrení predstavuje sumu 47,50 eura. Celková výška rodičovského príspevku tak bude predstavovať v prípade rodičov dvojičiek 237,60 eura mesačne a v prípade trojičiek 285,10 eura mesačne. Predložený návrh má vplyv na štátny rozpočet. Pri priemernom mesačnom počte poberateľov rodičovského príspevku s dvojičkami, resp. trojičkami je to cca 2 550 osôb, vplyv na štátny rozpočet predstavuje zvýšenie výdavkov štátneho rozpočtu v roku 2011 o cca 1,3 mil. eur, v roku 2012 o 1,6 mil. eur a v roku 2013 o 1,9 mil. eur. Navrhujem zároveň vyňať na osobitné hlasovanie prvý bod zo Spoločnej správy výborov Národnej rady Slovenskej republiky s odporúčaním neschváliť vzhľadom k tomu, že koliduje s bodom 4 tohto pozmeňovacieho návrhu. Ešte raz by som poprosil o podporu tohto pozmeňovacieho návrhu, ktorým, myslím si, že robíme správne zmeny. Ďakujem. (Potlesk.)